Ανακοίνωση βάση του άρθρου 19 παράγραφος 3 του κανονισμού αριθ. 17 του Συμβουλίου (1) Υπόθεση IV/C-3/36.494 - Δέσμευση σε θέματα εξοικονόμησης ενέργειας της EACEM (98/C 12/02)

(Κείμενο που παρουσιάζει ενδιαφέρον για τον ΕΟΧ)

I. ΕΙΣΑΓΩΓΗ

1. Στις 30 Απριλίου 1997, η ευρωπαϊκή ένωση κατασκευαστών καταναλωτικών ηλεκτρονικών ειδών (EACEM) ζήτησε από την Ευρωπαϊκή Επιτροπή αρνητική πιστοποίηση ή, επικουρικά, εξαίρεση βάση του άρθρου 85 της συνθήκης ΕΚ και του άρθρου 53 της συμφωνίας για τον ΕΟΧ, για εθελοντική δέσμευση που ανέλαβε μεγάλος αριθμός των μελών της για τη μείωση της κατανάλωσης ενέργειας των τηλεοπτικών δεκτών και των συσκευών βίντεο σε κατάσταση «αναμονής».

II. ΤΑ ΜΕΡΗ

2. Τα μέρη που υπέγραψαν τη δέσμευση είναι οι EACEM και 16 από τις εταιρείες μέλη της:

- Aiwa (UK) Ltd,

- Bang & Olufsen,

- Grundig AG,

- Hitachi Home Electronics Europe Ltd,

- JVC Europe,

- Loewe Opta GmbH,

- Mitsubishi Electric UK Ltd,

- Panasonic Europe Ltd,

- Philips Sound & Vision,

- Pioneer Electronic Europe NV,

- Samsung Europe Headquarters,

- Sanyo UK Sales Ltd,

- Sharp Corporation,

- Sony Europe GmbH,

- Thomson Multimedia,

- Toshiba.

3. Η EACEM είναι μία ένωση εγκατεστημένη στις Βρυξέλλες που εκπροσωπεί την Ευρωπαϊκή βιομηχανία καταναλωτικών ηλεκτρονικών ειδών. Η EACEM αριθμεί 29 μέλη, εκ των οποίων 22 εταιρείες και 7 εθνικές επαγγελματικές ενώσεις. Οι εταιρείες μέλη της EACEM αντιπροσωπεύουν πάνω από το 80 % της ευρωπαϊκής αγοράς τηλεοράσεων και συσκευών βίντεο.

4. Οι 16 εταιρείες μέλη της EACEM που ανέλαβαν την εθελοντική αυτή δέσμευση είναι όλες κατασκευαστές ηλεκτρικών και ηλεκτρονικών προϊόντων με δραστηριότητα στη Ευρώπη. Όλες κατασκευάζουν τηλεοράσεις και συσυκευές βίντεο και αντιπροσωπεύουν το 64 % περίπου του όγκου της αγοράς του ΕΟΧ για τα εν λόγω προϊόντα.

III. ΤΑ ΠΡΟΪΟΝΤΑ ΚΑΙ ΟΙ ΑΓΟΡΕΣ

5. Η κοινοποιηθείσα εθελοντική δέσμευση αφορά την κατανάλωση ενέργειας των τηλεοράσεων και των συσκευών βίντεο. Τα μέρη, που όλα πωλούν τα προϊόντα τους στο σύνολο του ΕΟΧ, ανέλαβαν τη δέσμευση να μην υπερβαίνουν ορισμένες τιμές σε ότι αφορά την κατανάλωση ενέργειας των τηλεοράσεων και των συσκευών βίντεο. Η συμφωνία αυτή θα επηρεάσει συνεπώς είτε την αγορά των τηλεοράσεων και των συσκευών βίντεο στην κλίμακα του ΕΟΧ είτε μία σειρά μικρότερων γεωγραφικών αγορών που αποτελούν μαζί τον ΕΟΧ. Η θέση στην αγορά των μερών που υπέγραψαν την εθελοντική δέσμευση είναι περίπου η ίδια ανεξάρτητα από τον ορισμό της αγοράς που θα επιλεγεί.

6. Μια ανεξάρτητη εταιρεία έρευνας αγοράς υπέβαλε στην Επιτροπή εκτιμήσεις για τα μερίδια αγοράς στην Δυτική Ευρώπη ως προς τις τηλεοράσεις και τις συσκευές βίντεο. Τα εν λόγω στοιχεία δεν περιλαμβάνουν τις πωλήσεις σε ορισμένα μικρά κράτη του ΕΟΧ. Η EACEM θεώρησε ότι η προσθήκη των χωρών αυτών στα στοιχεία που υποβλήθηκαν δεν θα τροποποιούσε κατά τρόπο σημαντικό τα σχετικά μερίδια αγοράς. Σύμφωνα με αυτά τα στοιχεία, οι 16 εταιρείες που ανέλαβαν την εθελοντική δέσμευση αντιπροσωπεύουν το 64,6 % ως προς τον όγκο της ευρωπαϊκής αγοράς τηλεοράσεων και το 64,5 % της ευρωπαϊκής αγοράς συσκευών βίντεο.

IV. ΙΣΤΟΡΙΚΟ ΤΗΣ ΣΥΜΦΩΝΙΑΣ

7. Η πλειονότητα των τηλεοράσεων και συσκευών βίντεο που κατασκευάζονται και χρησιμοποιούνται στην Ευρώπη λειτουργούν με τηλεχειριστήριο. Όταν σβήνουμε την τηλεόραση χρησιμοποιώντας αποκλειστικά το τηλεχειριστήριο, χωρίς να σβήσουμε το δέκτη ή να χρησιμοποιήσουμε το γενικό διακόπτη, η τηλεόραση τίθεται σε κατάσταση αναμονής και συνεχίζει να καταναλώνει ηλεκτρική ενέργεια. Κατά τον ίδιο τρόπο, αν σβήσουμε τη συσκευή βίντεο χωρίς να διακόψουμε την παροχή ρεύματος, παραμένει σε κατάσταση αναμονής και συνεχίζει να καταναλώνει ηλεκτρισμό. Οι συσκευές βίντεο αφήνονται συνήθως σε κατάσταση αναμονής 7 ο εσωτερικός ωρολογιακός τους μηχανισμός συνεχίζει να λειτουργεί και μπορούμε να τις προγραμματίσουμε ώστε να τεθούν σε λειτουργία και να μαγνητοσκοπήσουν ορισμένα τηλεοπτικά προγράμματα.

8. Η συνδυασμένη κατανάλωση ενέργειας τηλεοράσεων και συσκευών βίντεο στην Ευρώπη, όταν είναι σε κατάσταση αναμονής, αντιπροσωπεύει σημαντική κατανάλωση ενέργειας που θα μπορούσε να περιοριστεί σε μεγάλο βαθμό με την τροποποίηση του σχεδιασμού των τηλεοράσεων και των συσκευών βίντεο. Το θέμα αυτό εξετάστηκε από εταιρείες και δημόσιους οργανισμούς των οποίων επιθυμία ήταν η μείωση της συνολικής κατανάλωσης ενέργειας.

9. Μία από τις πιο πρόσφατες μελέτες για το θέμα αυτό εκπονήθηκε κατόπιν παραγγελίας της Επιτροπής, και ιδιαίτερα της Γενικής Διεύθυνσης Ενέργειας, της ΓΔ XVII, και ολοκληρώθηκε το Νοέμβριο του 1996. Η μελέτη αυτή με τον τίτλο «Standby losses and energy saving potential for television and video recorder set in Europe», καταρτίστηκε από ομάδα εμπειρογνωμόνων υπό τη διεύθυνση της ολλανδικής εταιρείας Novem BV.

10. Στο πλαίσιο αυτής της μελέτης, η «Environmental Change Unit» του πανεπιστημίου της Οξφόρδης υπολόγισε τη μελλοντική κατανάλωση ενέργειας των τηλεοράσεων και των συσκευών βίντεο σε κατάσταση αναμονής, στην Ευρώπη, και τυποποίησε την επίδραση ενός βιομηχανικού προγράμματος με στόχο την μείωση των ενεργειακών απωλειών κατά την κατάσταση αναμονής. Οι ερευνητές χρησιμοποίησαν πληροφορίες από πέντε σημαντικούς κατασκευαστές για να κατασκευάσουν ένα «μοντέλο» του πληθυσμού των τηλεοράσεων και των συσκευών βίντεο στην Ευρώπη αναλύοντας την υπολειπόμενη ωφέλιμη ζωή και την κατανάλωση ενέργειάς τους σε κατάσταση αναμονής. Τα δύο πιο ρεαλιστικά σενάρια ήταν, αφενός, αυτό του «βασικού κόστους» που υποθέτει ότι οι χρήστες αντικαθιστούν τα μηχανήματά τους με σημερινά προϊόντα των κατασκευαστών και, αφετέρου αυτό του προϋποθέτει ότι εφαρμόζεται η κοινοποιηθείσα συμφωνία, δηλαδή ότι οι κατασκευαστές μειώνουν τη μέση κατανάλωση ενέργειας σε κατάσταση αναμονής σε 6 W ως το έτος 2000. Τα κυριότερα αποτελέσματα της τυποποίησης παρουσιάζονται στους παρακάτω πίνακες. Είναι εκφρασμένα σε τεραβατώρες ηλεκτρισμού. Έχουν αποδοθεί νομισματικές τιμές στις προβλεπόμενες εξοικονομήσεις εφαρμόζοντας μέση τιμή κατανάλωσης ενέργειας 0,15 Ecu/KWh, που χρησιμοποιήθηκε στη μελέτη για να υπολογιστεί η οικονομία που πραγματοποιεί ο καταναλωτής.

>ΘΕΣΗ ΠΗΝΑΚΑ>

>ΘΕΣΗ ΠΗΝΑΚΑ>

>ΘΕΣΗ ΠΗΝΑΚΑ>

11. Το πιο εντυπωσιακό αποτέλεσμα είναι ότι μετά το 2005, η συνολική κατανάλωση ηλεκτρισμού στην Ευρώπη θα είναι μειωμένη κατά 3,2 TWh το χρόνο σε σχέση με την κατάσταση που θα υπήρχε χωρίς αυτό το πρόγραμμα. Με σημερινές τιμές, το γεγονός αυτό αντιπροσωπεύει εξοικονόμηση 480 εκατομμυρίων Ecu το χρόνο για τους καταναλωτές και επιτρέπει να αποφευχθούν τα εξωτερικά προβλήματα που δημιουργεί η παραγωγή μιας τέτοιας ποσότητας ηλεκτρισμού. Συγκριτικά, η μελέτη εκτιμά το κόστος προσαρμογής ενός τύπου τηλεόρασης ή συσκευής βίντεο που δεν πληρεί τον στόχο των 6 W σε 3 Ecu/μονάδα. Βάση των στοιχείων αυτών, η μελέτη εκτιμά ότι η υλοποίηση του προγράμματος συνεπάγεται για τη βιομηχανία αρχική δαπάνη 11 εκατομμυρίων Ecu για τις τροποποιήσεις που θα πρέπει να πραγματοποιηθούν στα παλιά αποθέματα και την απαξίωσή τους, στα οποία προστίθενται 65 εκατομμύρια Ecu το χρόνο για τα στοιχεία.

V. Η ΚΟΙΝΟΠΟΙΗΘΕΙΣΑ ΣΥΜΦΩΝΙΑ

12. Η κοινοποιηθείσα συμφωνία εμφανίζεται ως εθελοντική δέσμευση κατόπιν πρωτοβουλίας της EACEM, που υπεγράφη από τους παραπάνω κατασκευαστές. Η δέσμευση σχεδιάστηκε από την EACEM σε διαβούλευση με την ΓΔ XVII και καλεί τα συμβαλλόμενα μέρη να υποβάλλουν διάφορες εκθέσεις στην Επιτροπή σχετικά με την πρόοδο και σε σχέση με τους στόχους του προγράμματος σε θέματα προστασίας του περιβάλλοντος και εξοικονόμησης ενέργειας. Για να διαφυλαχθεί το δικαίωμα στο απόρρητο των συμβαλλόμενων μερών και να αποφευχθούν ανταλλαγές πληροφοριών που θα μπορούσαν να στρεβλώσουν τον ανταγωνισμό, υπεύθυνος για τη διαχείριση του προγράμματος θα είναι ένας εξωτερικός εμπειρογνώμονας. Όποιος κατασκευαστής το επιθυμεί μπορεί να προσχωρήσει στη δέσμευση και να συμμετάσχει στο πρόγραμμα και η μόνη κύρωση που θα επιβάλλεται σε περίπτωση μη τήρησης της δέσμευσης είναι ότι η πληροφορία αυτή θα ανακοινώνεται.

13. Οι δεσμεύσεις που ανέλαβαν οι διάφοροι συμμετέχοντες είναι οι ακόλουθες:

α) Οι κατασκευαστές

- Από την 1η Ιανουαρίου 2000, όλες οι τηλεοράσεις και οι συσκευές βίντεο που θα διατίθενται στην αγορά θα έχουν κατανάλωση ενέργειας σε κατάσταση αναμονής ίση ή μικρότερη με 10 W. Η μέση κατανάλωση ενέργειας όλων των μηχανημάτων που θα πωλεί ένας συγκεκριμένος κατασκευαστής δεν θα πρέπει να υπερβαίνει τα 6 W.

- Από την 1η Ιανουαρίου 1998, οι κατασκευαστές θα ενημερώνουν τους καταναλωτές για την κατανάλωση ενέργειας σε κατάσταση αναμονής όλων των τύπων τηλεοράσεων και συσκευών βίντεο που διαθέτουν στην αγορά.

- Από την 1η Ιουλίου 1997, οι κατασκευαστές παρέχουν σε έναν εξωτερικό εμπειρογνώμονα στοιχεία για την κατανάλωση ενέργειας κάθε τύπου τηλεόρασης ή συσκευής βίντεο που θέτουν στο εμπόριο και για τον αριθμό μονάδων που πωλούν από κάθε τύπο.

- Επιπλέον, κάθε κατασκευαστής συμμετέχει στη συνέχιση των ερευνών για τη μείωση της κατανάλωσης ενέργειας των οικιακών ηλεκτρονικών συσκευών.

β) Η EACEM

- Καταρτίζει και ενημερώνει έναν κατάλογο κατασκευαστών που συμμετέχουν στο πρόγραμμα και παρέχει τον κατάλογο και τις σχετικές ενημερώσεις στην ΓΔ XVII της Επιτροπής, καθώς και σε οποιονδήποτε ενδιαφερόμενο τρίτο.

- Λαμβάνει τα στοιχεία για τα μερίδια αγοράς και τις πωλήσεις από μια ανεξάρτητη εταιρεία έρευνας αγοράς για τις τηλεοράσεις και τις συσκευές βίντεο και υποβάλλει τις πληροφορίες αυτές στον εμπειρογνώμονα.

- Επιλέγει τον εξωτερικό εμπειρογνώμονα και διαχειρίζεται τη σύμβασή του.

γ) Ο εμπειρογνώμων

Για κάθε ημερολογιακό έτος, ο εμπειρογνώμων θα πρέπει να εκπονεί και να υποβάλλει στην EACEM και τη ΓΔ XVII, ως το τέλος του Απριλίου του επομένου έτους, έκθεση που θα περιέχει: κατάλογο των κατασκευαστών που δεν υπέβαλαν στοιχεία, κατάλογο των κατασκευαστών των οποίων τα στοιχεία για τις πωλήσεις παρουσιάζουν απόκλιση άνω του 10 % ως προς τα στοιχεία της ανεξάρτητης εταιρείας έρευνας αγοράς, το κοινό μερίδιο αγοράς των κατασκευαστών και, από τις 30 Ιανουαρίου 2001 κατάλογο των κατασκευαστών που υπερβαίνουν τις τιμές μέγιστης και μέσης κατανάλωσης που καθορίζονται για την κατάσταση αναμονής, καθώς και γενικό μέσο όρο της κατανάλωσης ενέργειας σε κατάσταση αναμονής για όλους τους κατασκευαστές.

VI. ΣΥΜΠΕΡΑΣΜΑ

14. Η Επιτροπή προτίθεται να λάβει θετική απόφαση για την κοινοποιηθείσα συμφωνία βάσει του άρθρου 85 της συνθήκης ΕΚ και του άρθρου 53 της συμφωνίας για τον ΕΟΧ. Καλεί προηγουμένως τους ενδιαφερόμενους τρίτους να της υποβάλουν τις παρατηρήσεις τους εντός προθεσμίας 30 ημερών, από την ημερομηνία δημοσίευσης της παρούσας ανακοίνωσης, με την αναφορά IV/C-3/36.494 - EACEM, στην ακόλουθη διεύθυνση:

Ευρωπαϊκή Επιτροπή,

Γενική Διεύθυνση Ανταγωνισμού (ΓΔ ΙV),

Διεύθυνση Γ - Πληροφόρηση, επικοινωνία, πολυμέσα,

Rue de la Loi/Wetstraat 200,

Β-1049 Βρυξέλλες.

(1) ΕΕ 13 της 21.2.1962, σ. 204/62.